2.

Anexa VIII se înlocuiește cu următorul text: „ANEXA VIII Verificarea conformității produselor de către autoritățile de supraveghere a pieței Toleranțele de verificare prevăzute în prezenta anexă se referă numai la verificarea parametrilor măsurați de autoritățile statelor membre și nu trebuie utilizate de furnizor ca toleranță permisă pentru a stabili valorile din documentația tehnică. Valorile și clasele de pe etichetă sau din fișa produsului nu trebuie să fie mai avantajoase pentru furnizor decât valorile raportate în documentația tehnică. La verificarea conformității unui model de produs cu cerințele prevăzute în prezentul regulament delegat, pentru cerințele menționate în prezenta anexă, autoritățile statelor membre aplică următoarea procedură: (1) Autoritățile statelor membre verifică o singură unitate din model. (2) Modelul este considerat conform cu cerințele aplicabile dacă: (a) valorile indicate în documentația tehnică în temeiul articolului 5 litera (b) din Directiva 2010/30/UE (valorile declarate) și, după caz, valorile utilizate pentru a calcula aceste valori nu sunt mai avantajoase pentru furnizor decât valorile corespunzătoare indicate în rapoartele de testare în temeiul punctului (iii) de la articolul menționat mai sus; și (b) valorile publicate pe etichetă și în fișa produsului nu sunt mai avantajoase pentru furnizor decât valorile declarate și clasa de eficiență energetică indicată nu este mai avantajoasă pentru furnizor decât clasa determinată pe baza valorilor declarate; și (c) atunci când autoritățile statelor membre testează unitatea din model, valorile obținute (valorile parametrilor relevanți, astfel cum au fost măsurați în cadrul testării, și valorile calculate pe baza acestor măsurători) sunt conforme cu toleranțele de verificare respective, astfel cum se indică în tabelul 2. (3) Dacă rezultatul menționat la punctul 2 litera (a) sau (b) nu este atins, modelul este considerat neconform cu prezentul regulament delegat. (4) Dacă rezultatul menționat la punctul 2 litera (c) nu este atins, autoritățile statelor membre aleg pentru testare trei unități suplimentare din același model. (5) Modelul este considerat conform cu cerințele aplicabile dacă, pentru aceste trei unități, media aritmetică a valorilor obținute este conformă cu toleranțele respective, indicate în tabelul 2. (6) Dacă rezultatul menționat la punctul 5 nu este atins, modelul este considerat neconform cu prezentul regulament delegat. (7) Fără întârziere după luarea deciziei privind neconformitatea modelului conform punctelor 3 și 6, autoritățile statului membru relevant furnizează autorităților celorlalte state membre și Comisiei toate informațiile relevante. Autoritățile statelor membre utilizează metodele de măsurare și de calcul stabilite în anexa VII. Autoritățile statelor membre aplică numai toleranțele de verificare stabilite în tabelul 2 și utilizează doar procedura descrisă la punctele 1-7 pentru cerințele menționate în prezenta anexă. Nu se aplică alte toleranțe, cum ar fi cele stabilite în standardele armonizate sau în orice altă metodă de măsurare. Tabelul 2 Toleranțe de verificare Parametri Toleranțe de verificare Consumul de putere în modul activ Valoarea obținută nu trebuie să depășească valoarea declarată cu mai mult de 7 %. Consumul de putere în modul oprit/modul standby Valoarea obținută nu trebuie să depășească valoarea declarată cu mai mult de 0,10 W. Raportul luminanței maxime Valoarea obținută nu trebuie să fie mai mică de 60 % din luminanța maximă a luminozității celei mai mari pe care o poate oferi aparatul TV în modul activ.”